**מציאות מדומה**

**פנים. אולם אירועים. ערב.**

**חגיגת בת המצווה של שירן. שירן – ילדה בת 12 לבושה בשמלת קצפת עם שכבות בצבע לבן וורוד. שיערה אסוף מעלה בחלקו ומוחזק על-ידי פפיון לבן, היא מרכיבה משקפיים עם מסגרת זהובה.**

ממבטה רואים בצורה מעט מטושטשת את האולם ובלונים בצבעי ורוד ולבן עם הספרה 12 בענק. היא יושבת רכונה עם ראשה על ידה מול שולחן וסביבה שלל דמויות, ניכר השעמום שלה וחוסר שביעות הנחת ממסיבת בת המצווה. המבט שלה נח על כל אחת ואחת מהן.

**אחות קטנה של שירן -** יושבת בצידה השמאלי, לבושה בשמלה דומה לשלה ועם תסרוקת דומה.

**אימא של שירן –** שיערה חלק מאוד, מסופר בקרה בצבע שטני, נוטה עם כיסאה וגופה לאחות הקטנה ומעט רוכנת עליה. כשאבא של שירן מניח על כתפה את היד שלו היא מזיזה אותה פעמיים. מחזירה מבט מפלרטט לאבא של עומרי.

**אבא של שירן –** קירח ויושב משמאל לאשתו, צמוד לשולחנו ומניח יד על כתפה ומביט בה נעלב כשהיא מורידה את ידו ממנה.

**סבתא של שירן -** אישה מאופרת בכבדות עם פיאה ענקית בצבע בלונדיני ושפמפם קטן ומחומצן. מחייכת חיוך ענק.

**אימא של עומרי –** מתולתלת שיער, אישה מעט עצובה.

**אבא של עומרי –** גבר נאה מאוד עם שיער מבריק משוך לאחור וחליפה מחויטת, נועץ מבטי זימה באימא של שירן.

**עומרי -** בן 13 לבוש בחליפה דומה לשל אביו, מחייך לשירן כשהיא מביטה בו.

**לילך –** חברה של שירן, מביטה בעומרי בכמיהה ובהערצה.

**פנים. אולם אירועים. ערב**

סבתא של שירן מוציאה חבילה קשורה בסרט אשר הייתה לרגליה ומושיטה אותה לשירן, שירן מניחה אותה מולה. עומרי ולילך דוחקים בה לפתוח אותה, היא מביטה בסבתה ומחכה לאישור שלה, סבתה מהנהנת בהסכמה ושירן פותחת את החבילה. לתדהמתה היא מוציאה מהחבילה משקפת לבנה וענקית עם כפתורים בצדדים. המבטים של כולם נפערים, שירן אוחזת במשקפת רועדת מהתרגשות ומפילה אותה על השולחן אך מיד מרימה אותה בחזרה ומביטה בסבתה בהכרת תודה ובעיניים נוצצות. סבתה מסמנת לה להרכיב את המשקפת ואז ללחוץ על הכפתורים, שירן מורידה את משקפיה שלה ומניחה אותם על השולחן ואז מרכיבה את המשקפת ולוחצת על הכפתורים בצדדים.

**פנים. אולם אירועים. ערב**

מבטה של שירן שוב נח על כל אחד מן המסובים לשולחן, כשהיא עם המשקפת התמונה שנשקפת לעיניה מורצת קדימה במהירות.

**אחות קטנה של שירן -**  שירן רואה אותה כמתבגרת לבושה בסגנון גארנג' ועם תסרוקת דומה לזאת שבבת המצווה, מנגנת בגיטרה חשמלית רועשת.

**אימא של שירן -** מנשקת גבר שאינו דומה לאביה של שירן.

**אבא של שירן –** יושב על ספה, מוזנח וממרר בבכי כשמסביבו בקבוקים של שתייה חריפה.

שירן מרימה את המשקפת כדי לוודא שאכן רואה את אותן הדמויות שיושבות סביב השולחן ואז מורידה וממשיכה בסבב.

**סבתא של שירן –** שוכבת בארון קבורה מהודר עם אותה הפיאה, חליפה גברית ושפם בסגנון סלבדור דאלי.

**אימא של עומרי –** שוכבת במיטתה בחדר שתריסיו מוגפים.

**אבא של עומרי –** הגבר שמנשק את אימה.

**פנים. אולם אירועים. ערב**

שירן נעצרת ולא ממשיכה את סבב המבטים, היא מסירה את המשקפת, ניגשת לעומרי ולוחשת לו דבר מה באוזנו ומניחה את המשקפת על עיניו ולוחצת על הכפתורים. עומרי רואה את אביו מנשק את אימה של שירן. הוא מסיר את המשקפת, מתקרב לאמו ולוחש דבר מה באוזנה מה שמוביל אותה להביט בכעס על בעלה ולשפוך על חליפתו כוס יין. היא לוקחת את עומרי בידו והם קמים מהשולחן כשבעלה קם אחריה בבלבול, שלושתם עוזבים את האולם. היושבים בשולחן מביטים בהם המומים ולא מבינים את שהתרחש.

**פנים. אולם אירועים\נוחיות. ערב**

שירן רצה לנוחיות כשבידה המשקפת ושם נעמדת מול המראה, היא מניחה את המשקפת על השיש, שוטפת את פניה ומסדרת את שיערה. היא לוקחת את המשקפת ויוצאת מהנוחיות.

**פנים. אולם אירועים. ערב**

שירן חוזרת לשולחן, מחזירה את המשקפת לחבילה שממנה הוציאה אותה. היא מסובבת את הכיסא של אימא שלה לכיוון אבא שלה ומשלבת את ידיהם, היא מנשקת את סבתה על לחייה וחוזרת להתיישב במקומה מרוצה וחייכנית.